ПщIэ хуащI икIи хуосакъ
ЩIыуэпс
«МэзгъэфIэнхэм я лъэмакъ» («March for Parks») зыфIаща гуфIэгъуэ Iуэхугъуэхэр ЩIы Хъурейм тет къэралхэм ящыщу 200-м щIигъум мэлыжьыхьым и 18-м щегъэжьауэ и 22 пщIондэ щрагъэкIуэкI. Ахэр хуэгъэзащ жылагъуэм, властым, цIыхубэ хъыбарегъащIэ IэнатIэхэм ЩIыуэпсым хэхауэ яхъумэ и щIыпIэхэм (ООПТ-хэм) хуащI гулъытэм хегъэгъэхъуэным, къытщIэхъуэ щIэблэр дыкъэзыухъуреихь дунейм и беигъэхэм пщIэ хуащIрэ хуэсакъыу гъэсэным.
«МэзгъэфIэнхэм я лъэмакъ» зыфIаща зэхыхьэ 1990 гъэм япэ дыдэу США-м щрагъэкIуэкIащ. ИужькIэ, 1995 гъэм, «Лъэпкъ паркхэмрэ мэзкъуэдыхэмрэ» я махуэхэри къэунэхуащ. Ахэр Урысей Федерацэм «къыщысар» 1996 гъэращ, «ЦIыхуIэ зылъэмыIэса щIыуэпсыр хъумэнымкIэ центр» псапащIэ фондым и жэрдэмкIэ.
Ди къэралым «МэзгъэфIэнхэм я лъэмакъыр» щызэдагъэлъапIэ ЩIыуэпсым хэхауэ яхъумэ и щIыпIэхэм я IэщIагъэлIхэм, Урысейм дыкъэзыухъуреихь дунейм кIэлъыплъынымкIэ и IуэхущIапIэм («Росприроднадзор»), ЩIыпIэ пхыдзахэмрэ абыхэм щыпсэу псэущхьэхэр хъумэнымкIэ центрым, зэрыщыту къатщтэмэ, жылагъуэм.
УФ-м «ЩIыуэпсым хэхауэ яхъумэ и щIыпIэу» 100-м щIигъу итщ. Абыхэм я Iыхьэ щанэр, ЮНЕСКО-м къызэрыщалъытамкIэ, дыкъэзыухъуреихь дунейм и биологие хъумалъэ нэхъ лъэщхэм ящыщщ. 
Зи гугъу тщIы махуэ хэIэтыкIахэм къриубыдэу, мэзгъэфIэнхэмрэ паркхэмрэ цIыхухэр щызэхуашэс, жыгыщIэхэр щагъэтIыс, кIэрыхубжьэрыхухэр щызэхуахьэс, псынащхьэхэр щагъэкъабзэ, пресс-конференцхэр къыщызэрагъэпэщ. А Iуэхугъуэхэм я мыхьэнэр зыхуэкIуэжыр зыщ: властыр, цIыхубэ хъыбарегъащIэ IэнатIэхэр, хьэрычэтыщIэхэр, ЩIым цIыхуу тетыр «ЩIыуэпсым хэхауэ яхъумэ и щIыпIэхэм» гулъытэ хэIэтыкIа зэрахуэщIыпхъэм, дыкъэзыухъуреихь дунейм зэрыхуэсакъыпхъэм хуэущиинырщ, щIыпIэ пхыдзахэр зи хэщIапIэ хьэкIэкхъуэкIэхэр, къэкIыгъэхэр щытыкIэ гугъум зэриувам жылагъуэр щыгъуазэ щIынырщ, къытщIэхъуэ щIэблэр щIыуэпсыр хъумэн зэрыхуейм егъэгупсысынырщ.
КЪУМАХУЭ Аслъэн.
